b'\n_START_ARTICLE_\nBerit \xc3\x85s\n_START_SECTION_\nFaglig arbeid\n_START_PARAGRAPH_\nHun er utdannet cand.psychol., og arbeidet som l\xc3\xa6rer 1953\xe2\x80\x9354, senere som arbeidspsykolog ved Oslo arbeidskontor 1954\xe2\x80\x9357, og deretter med ulike forskningsoppdrag 1957\xe2\x80\x9369._NEWLINE_I 1963\xe2\x80\x9366 la hun det faglige grunnlaget for oppbygging av samfunnsvitenskapelig forbruksforskning. F\xc3\xb8rst med en oppdragsrapport til forskningsr\xc3\xa5dene i 1965, som kom \xc3\xa5ret etter i bokform med tittelen Forbrukeren i det moderne samfunn. Selv innholdsfortegnelsen viser at boken ikke bare er en l\xc3\xa6rebok p\xc3\xa5 omr\xc3\xa5det, men ogs\xc3\xa5 en marsjordre til fremtidig forbruksforskning. I sin kronikk i Dagbladet i januar 1971 forklarte Berit \xc3\x85s hvordan forskningsr\xc3\xa5denes initiativ br\xc3\xa5tt ble stanset i desember 1965; for "alle h\xc3\xa5p falt imidlertid i grus".  Men f\xc3\xb8rst og fremst tegnet denne kronikken opp  forskningsoppgavene fremover:_NEWLINE_Forbruksforskningen hun anbefalte i 1965 kom f\xc3\xb8rst i gang seks \xc3\xa5r senere, med to stortingsvedtak i 1971: F\xc3\xb8rst i april ved opprettelsen av Fondet for markeds- og distribusjonsforskning under Handels- og skipsfartsdepartementet, beskrevet i Terje Emblems doktorgradsarbeid. Samme h\xc3\xb8st, under statsr\xc3\xa5d Inger Louise Valle, kom det en egen bevilgning til norsk familie- og forbruksforskning p\xc3\xa5 budsjettet til Departementet for familie- og forbrukersaker, jfr tekst og bel\xc3\xb8p i posisjonene for budsjett\xc3\xa5rene 1972 og 1973. Fra 1990 ble forbruksforskningen samlet i Statens institutt for forbruksforskning (SIFo)._NEWLINE_I 1969 ble Berit \xc3\x85s ansatt som universitetslektor i sosialpsykologi ved Universitetet i Oslo, og var ansatt der til hun gikk av med pensjon i 1994. Hun ble f\xc3\xb8rsteamanuensis i 1980 og professor i 1991.\n_START_SECTION_\nPolitikk\n_START_PARAGRAPH_\nHun ble aktiv i lokalpolitikken i hjemkommunen Asker, hvor hun var medlem av formannskapet 1965\xe2\x80\x931975 og ble valgt til varaordf\xc3\xb8rer for Arbeiderpartiet i \xc2\xabkupp\xc3\xa5ret\xc2\xbb 1971. Hun var vararepresentant til Stortinget for Arbeiderpartiet 1969\xe2\x80\x931973. I lokalpolitikken brukte hun bl.a. egen forskning som grunnlag for bedret trafikksikkerhet. Hun engasjerte seg allerede p\xc3\xa5 60-tallet mot r\xc3\xb8yking, og ble medlem av Statens tobakksskader\xc3\xa5d i 1971._NEWLINE_Hun var initiativtakeren til den norske avdelingen av Women\xe2\x80\x99s International Strike for Peace i 1961 og leder av Kvinneaksjonen mot norsk medlemskap i EEC i 1972. Hun har senere v\xc3\xa6rt fylkesstyremedlem i Nei til EU i Akershus. Hun er \xc3\xa6resmedlem i Nei til EU._NEWLINE_Som motstander av norsk medlemskap i EF forlot hun Arbeiderpartiet i etterkant av folkeavstemningen i 1972, og ble i 1973 f\xc3\xb8rste leder i Demokratiske Sosialister \xe2\x80\x93 AIK, en liten utbrytergruppe fra Arbeiderpartiet. Hun ble dermed Norges f\xc3\xb8rste kvinnelige partileder._NEWLINE_Da Sosialistisk Venstreparti ble dannet i 1975, ble hun partiets f\xc3\xb8rste leder, en posisjon hun hadde til 1976. Hun var deretter nestleder 1976\xe2\x80\x9379. Berit \xc3\x85s var stortingsrepresentant for SV fra 1973 til 1977 og deretter vararepresentant 1977\xe2\x80\x931981.\n_START_SECTION_\nMed Bitten Modal i Central Park\n_START_PARAGRAPH_\nUnder kvinnekonferansen i New York i 1974 ble Bitten Modal og Berit \xc3\x85s invitert til \xc3\xa5 bo i leiligheten til Yoko Ono og John Lennon. Rockemusikeren, som hadde skrevet \xc2\xabWoman Is the Nigger of the World\xc2\xbb, var en av to mannlige deltakere p\xc3\xa5 konferansen. De bodde i flere dager i leiligheten som kunstnerparet eide ved Central Park. Ved avreisen mottok Berit \xc3\x85s et dedikert eksemplar av Yoko Onos diktsamling Grapefruit.\n_START_SECTION_\nDe fem hersketeknikker\n_START_PARAGRAPH_\nStudier av ulike former for kommunikative strategier ledet i 1979 Berit \xc3\x85s til hennes popularisering av Ingjald Nissens opprinnelig ni herskerteknikker som hun reduserte til fem og knyttet til kj\xc3\xb8nn og makt.\n_START_SECTION_\nKonspirasjonsteorier\n_START_PARAGRAPH_\n\xc3\x85s har hevdet at kondensstriper fra fly kan v\xc3\xa6re tilsatt barium, s\xc3\xa5kalte chemtrails. Hun har ogs\xc3\xa5 stilt sp\xc3\xb8rsm\xc3\xa5l ved den offisielle forklaringen bak terrorangrepene mot New York 11. september 2001.'